text: Landsby hjælper sprit-bilist på ret kurs
  07 november 2014 kl. 10.21
  Den lille by Vittarp ved Varde hjælper nu spritbilist, der har fået fem biler konfiskeret på et år i forbindelse med kørsel i frakendelsestiden på ret kurs.
  Det fortæller JydskeVestkysten fredag.
  Den 46-årige mand flyttede til den lille by for nogle måneder siden, og nu har nogle borgere fået en snak med manden, der på den baggrund nu har skiftet transportmiddel. Manden har efter samtaler købt en knallert.
  Manden passer et arbejde et stykke væk fra Vittarp, og han er derfor afhængig af et transportmiddel for ikke at miste jobbet.
  På trods af at han ifølge Lokalpolitiet i Varde nærmede sig et tocifret antal sigtelser, da han senest fik en bil konfiskeret i oktober, var naboerne ikke så nervøse. Han har altid kørt pænt, og der er - som de siger - forskel på at køre spritkørsel og så på at køre ædru i frakendelsestiden, selv om begge dele er ulovligt. Dørene står altid åbne i Vittarp, hvis den nye borger vil have hjælp.
  
  